b"\n_START_ARTICLE_\nWilhelm Reich\n_START_SECTION_\nZgodnje \xc5\xbeivljenje\n_START_PARAGRAPH_\nRodil se je v kme\xc4\x8dki dru\xc5\xbeini kot drugi otrok Leona in C\xc3\xa4cilie Reich v Dobzbau v Galiciji. Kmalu po njegovem rojstvu so se preselili v Ju\xc5\xbeinec, vas v Bukovini, kjer je njegov o\xc4\x8de prevzel eno izmed tamkaj\xc5\xa1nih kmetij. Star\xc5\xa1a sta bila Juda, a svojih otrok nista vzgajala v tej veri. Wilhelm in njegov brat sta govorila samo nem\xc5\xa1ko, v nasprotnem primeru je sledila kazen. _NEWLINE_Reich je v zrelih letih svojega \xc5\xbeivljenja v dnevnik pisal predvsem o svoji zgodnji spolni zrelosti. Omenil je, da je prvi spolni odnos izkusil \xc5\xbee pri \xc5\xa1tirih letih in da je imel od enajstega leta dalje vsak dan spolni odnos. Dokaza, ki bi vse to potrjeval, nimamo, a vseeno je njegova druga h\xc4\x8di Lore Reich Rubin menila, da je bil njen o\xc4\x8de v otro\xc5\xa1tvu spolno zlorabljen. Pri dvanajstih letih je Reich izvedel, da njegova mama vara njegovega o\xc4\x8deta z Reichovim u\xc4\x8diteljem. Reich je vse to povedal svojemu o\xc4\x8detu in mama je leta 1910 podlegla pritisku ter storila samomor. Reich je kasneje v svojih delih priznal, da je za materin samomor kriv sam. Kasneje je bil poslan v de\xc5\xa1ko gimnazijo v \xc4\x8cernivcih, kjer je kmalu po prihodu po vsej ko\xc5\xbei dobil luskavico. Ta bolezen ga je zaznamovala za celo \xc5\xbeivljenje, saj je bil tar\xc4\x8da \xc5\xa1tevilnih posmehovanj zaradi svoje polti. Leta 1914 je za posledicami tuberkuloze umrl njegov o\xc4\x8de, a za njim so Reich in njegovi bratje dobili le kmetijo. Leta 1915 so Bukovino napadli Rusi in Reich se je moral odseliti. V svojem dnevniku je neko\xc4\x8d zapisal, da svoje domovine in posestva po ruskem napadu ni nikoli ve\xc4\x8d videl.\n_START_SECTION_\n\xc5\xa0tudij\n_START_PARAGRAPH_\nMed prvo svetovno vojno je bil Reich vpoklican v avstro-ogrsko vojsko, kjer je bil poro\xc4\x8dnik 40 vojakom. Po vojni se je odlo\xc4\x8dil za \xc5\xa1tudij prava na Univerzi na Dunaju, a se je \xc5\xbee po prvem semestru prepisal na _NEWLINE_Medicinsko fakulteto, kjer se je zaljubil v so\xc5\xa1olko, a njegova ljubezen ni bila usli\xc5\xa1ana. Ker je po o\xc4\x8detovi smrti ostal brez denarja, je le s te\xc5\xbeavo premagal \xc5\xa1tudijska leta. _NEWLINE_Leta 1919 se je Reich prvi\xc4\x8d sre\xc4\x8dal s Sigmundom Freudom, znanim nevrologom in psihoterapevtom, na katerega je naredil izjemen vtis. Freud mu je celo dovolil, da je Reich pri\xc5\xa1el v kontakt z njegovimi pacienti, kljub temu da je bil Reich takrat \xc5\xa1e \xc5\xa1tudent. _NEWLINE_Ker je bil Reich vojni veteran, je postal zdravnik v \xc5\xa1tirih letih, namesto v \xc5\xa1estih. Diplomiral je leta 1922 in takoj pri\xc4\x8del z delom v mestni bolni\xc5\xa1nici, kjer je specializiral nevropsihiatrijo pri profesorju Juliusu Wagnerju von Jaureggu, ki je leta 1927 dobil Nobelovo nagrado za fiziologijo in medicino. _NEWLINE_Reich se je prvi\xc4\x8d poro\xc4\x8dil marca 1922 z Annie Pink, ki je bila ena izmed Reichovih pacientk, in s katero je imel dve h\xc4\x8derki Evo in Loro. Obe sta kasneje postali psihiatrinji in psihoanaliti\xc4\x8darki.\n_START_SECTION_\nDela in poklici\n_START_PARAGRAPH_\nWilhelm Reich se je leta 1922 zaposlil na Freudovi psihoanaliti\xc4\x8dni kliniki na Dunaju. Opisan je bil kot \xc4\x8dlovek z mo\xc4\x8dnim, a prepirljivim zna\xc4\x8dajem, ki je dajal vtis uglajenosti kljub relativni neurejenosti. Vodil je mobilno kliniko, pri \xc4\x8demer je paciente obiskoval na domu. Spodbujal je spolnost med odraslimi ter mo\xc5\xbenost uporabe kontracepcijskih sredstev, splava in lo\xc4\x8ditve, kar je bilo v katoli\xc5\xa1ki Avstriji zelo provokativno. Trdil je, da \xc5\xbeeli prepre\xc4\x8diti notranji nemir z napadom in ne z zdravljenjem. Med letoma 1922 in 1932 je klinika ponudila brezpla\xc4\x8dno ali delno brezpla\xc4\x8dno psihoanaliti\xc4\x8dno pomo\xc4\x8d 1445 mo\xc5\xa1kim in 800 \xc5\xbeenskam, ki si druga\xc4\x8de tega ne bi mogli privo\xc5\xa1\xc4\x8diti. Mnogi pacienti so bili vojni veterani. Leta 1924 je Reich postal pomo\xc4\x8dnik direktorja klinike, kjer je ostal do leta 1930, ko se je preselil v Berlin. _NEWLINE_Reichov brat je leta 1926 zbolel za tuberkulozo in umrl, tako kot njun o\xc4\x8de. V tistem \xc4\x8dasu je bila \xc4\x8detrtina smrti povezanih s tuberkulozo in tudi Reich je zbolel, zato je moral v sanatorij v Davos v \xc5\xa0vici. Tam je pre\xc5\xbeivel nekaj tednov, nato pa se je vrnil na Dunaj, kjer je bil pri\xc4\x8da julijskemu uporu leta 1927, kjer so policisti pobili 84 delavcev in 600 ranili. Ta dogodek je Reicha spremenil in vstopil je v avstrijsko komunisti\xc4\x8dno stranko. _NEWLINE_Leta 1927 je po Dunaju ustanovil \xc5\xa1est klinik, kjer so se ukvarjali s svetovanjem o spolnosti. Klinike so postale zelo priljubljene \xc5\xa1e posebej med delavskim razredom. Ustanovil je tudi nekaj manj\xc5\xa1ih, mobilnih klinik, ki so pomagale tako mladostnikom kot tudi starej\xc5\xa1im, u\xc4\x8dili pa so jih tudi spolne vzgoje. Novembra 1930 se je s svojo \xc5\xbeeno preselil v Berlin, kjer je ustanovil svetovalne klinike predvsem na \xc4\x8detrtih, kjer so \xc5\xbeiveli delavci. Pridru\xc5\xbeil se je nem\xc5\xa1ki komunisti\xc4\x8dni stranki, a je bil zelo razo\xc4\x8daran, saj je bila izdaja njegove knjige Spolni boj mladine (Der sexuelle Kampf der Jugend) zavrnjena, zato je ustanovil svojo lastno zalo\xc5\xbebo imenovano Verlag f\xc3\xbcr Sexualpolitik, kjer je v samozalo\xc5\xbebi izdajal svoja dela. V tridesetih letih 19. stoletja je postajal vedno bolj kontroverzen, zaradi \xc4\x8desar je vsa svoja dela od leta 1932 do svoje smrti 1957 zalagal sam. Njegovo pou\xc4\x8devanje spolne svobode je zmotilo ostale psihoanalitike in njihove somi\xc5\xa1ljenike iz politi\xc4\x8dnih vrst. Tudi njegovo pou\xc4\x8devanje vegetoterapije, \xe2\x80\x93 oblika psihoterapije, ki vklju\xc4\x8duje fizi\xc4\x8dne manifestacije \xc4\x8dustev \xe2\x80\x93 s katero je pacientom sporo\xc4\x8dal pomembnost spolne svobode, velja za eno glavnih tabu tem psihoanalize. _NEWLINE_S soprogo Annie sta se lo\xc4\x8dila leta 1933, ko je spoznal plesalko Elso Lindenberg. Ko je Hitler pri\xc5\xa1el na oblast, sta skupaj z njo \xc5\xbeivela v Nem\xc4\x8diji. Nacisti\xc4\x8dni \xc4\x8dasopis Volkischer Beobachter je 2. marca 1933 kriti\xc4\x8dno napadel njegovo delo Der sexuelle Kampf der Jugend. Reich in Elsa Lindenberg sta se zato preselila na Dansko, kmalu zatem pa na \xc5\xa0vedsko. Tam mu policija ni podalj\xc5\xa1ala vize, zato se je pod privzetim imenom vrnil nazaj na Dansko. _NEWLINE_Oktobra 1934 se je preselil na Norve\xc5\xa1ko, kjer je predaval o svoji karakterni analizi in vegetoterapiji. Tam si je ustvaril sre\xc4\x8dno \xc5\xbeivljenje in njegova partnerka Elsa Lindenberg je leta 1935 zanosila. Oba sta se otroka zelo veselila, a je Reich kmalu podvomil o sre\xc4\x8dni prihodnosti, zato je prepri\xc4\x8dal Lindenbergovo, naj naredi splav. Ker je bilo tak\xc5\xa1no dejanje v tistem \xc4\x8dasu prepovedano, se je odlo\xc4\x8dil, da bosta to opravila v Berlinu. Leta 1937 je Reich za\xc4\x8del z novo ljubezensko afero s tekstilno oblikovalko Gerd Bergersen. Kljub aferi z Bergersonovo je od biv\xc5\xa1e partnerke Lindenbergove zahteval, da si ne ustvarja novega ljubezenskega \xc5\xbeivljenja. _NEWLINE_Profesor psihiatrije na Univerzi Columbia Theodore P. Wolfe je Reichu obljubil prebivali\xc5\xa1\xc4\x8de v New Yorku, kamor se je tudi preselil. Avgusta 1939, en mesec pred za\xc4\x8detkom vojne, je dobil vizo in odpotoval v ZDA. Kmalu po prihodu v ZDA je utemeljil termin orgon \xe2\x80\x93 hipoteti\xc4\x8dno vesoljno \xc5\xbeivljenjsko silo, ki se povezuje z orgazmom in organizmom obenem. V ZDA je kmalu spoznal Ilse Ollendorf, ki mu je pomagala v laboratoriju, kasneje pa sta postala tudi partnerja. Leta 1944 sta dobila sina Petra, dve leti kasneje pa sta se tudi poro\xc4\x8dila. Ob tej prilo\xc5\xbenosti je tudi pisal svoji biv\xc5\xa1i partnerki Elsi Lindenberg in uradno kon\xc4\x8dal njuno zvezo.\n_START_SECTION_\nPozna leta \xc5\xbeivljenja in smrt\n_START_PARAGRAPH_\nLeta 1954 so Reichu s sodno obravnavo sku\xc5\xa1ali dokazati, da je prevarant in da njegove teorije niso korektne, kar ga je mo\xc4\x8dno prizadelo. Junija 1956 je bil izdan ukaz, da se uni\xc4\x8di \xc5\xa1e Reichova dela, ki so jih na sodi\xc5\xa1\xc4\x8du imenovali reklamni material. Wilhelm Reich je umrl v svoji zaporni\xc5\xa1ki celici v Lewisburgu v Pennsylvaniji novembra leta 1957. Ob smrti je bil oble\xc4\x8den, le \xc4\x8devlje je imel sezute. Zaporni\xc5\xa1ki zdravnik je za vzrok smrti navedel akutni miokardi\xc4\x8dni infarkt. Noben od akademskih \xc4\x8dasopisov mu ni napisal posvetila. Pokopali so ga ne njegovi farmi imenovani Orgonon, ki se nahaja v bli\xc5\xbeini Rangeley v zvezni dr\xc5\xbeavi Maine. Danes se tam nahaja muzej posve\xc4\x8den Reichu.\n_START_SECTION_\nPsihoanaliza in psihoterapija\n_START_PARAGRAPH_\nReichova psihoanaliza se mo\xc4\x8dno razlikuje od raziskav ostalih analitikov, saj je bil kot psihoanalitik zelo radikalen in je pogosto na\xc4\x8denjal kontroverzne teme. Njegovo delo se za\xc4\x8dne z odprtjem klinike za psihoanalizo, ki jo je Reich ustanovil skupaj s Sigmundom Freudom. Ukvarjal se je predvsem z vpra\xc5\xa1anji, kako biolo\xc5\xa1ka energija vpliva na \xc4\x8dlovekova \xc4\x8dustva, na njegovo obna\xc5\xa1anje in seksualnost.\n_START_SECTION_\nObsesivna-kompulzivna motnja\n_START_PARAGRAPH_\nNa za\xc4\x8detku svojega delovanja se je Reich ukvarjal predvsem z zdravljenjem psihi\xc4\x8dnih bolezni na dunajski kliniki, ki so se v tem \xc4\x8dasu izra\xc5\xbeale kot du\xc5\xa1evne motnje, nastale zaradi prve svetovne vojne. Ustanova, ki jo je Reich vodil skupaj s Freudom, je v Berlinu ozdravila 1455 mo\xc5\xa1kih in okoli 800 \xc5\xbeensk. _NEWLINE_Reich se je v tem \xc4\x8dasu osredoto\xc4\x8dil na delovanje nevroti\xc4\x8dnih simptomov, kot je obsesivno-kompulzivna motnja. Trdil je, da so tovrstne bolezni podzavesten poizkus pridobitve nadzora nad sovra\xc5\xbenim okoljem, kot sta rev\xc5\xa1\xc4\x8dina in zloraba otrok. Tovrstne ponavljajo\xc4\x8de vzorce ved\xc3\xaanja, govora in telesnih gibov je poimenoval \xc2\xbb\xc5\xa1\xc4\x8dit osebnosti\xc2\xab\xc2\xa0(Charakterpanzer).\n_START_SECTION_\nNagonski zna\xc4\x8daj\n_START_PARAGRAPH_\nV \xc4\x8dasu delovanja na dunajski kliniki je napisal svojo prvo knjigo, Der triebhafte Charakter, kar v prevodu ozna\xc4\x8duje \xc2\xbbnagonski zna\xc4\x8daj \xc4\x8dloveka\xc2\xab. Gre za \xc5\xa1tudijo asocialnih osebnosti, s katerimi se je sre\xc4\x8dal pri delu na kliniki. Utemeljil je potrebo po sistemati\xc4\x8dni teoriji zna\xc4\x8daja. Knjiga, ki je iz\xc5\xa1la 1925, je Reichu prinesla mednarodno prepoznavnost.\n_START_SECTION_\nOrgasti\xc4\x8dna mo\xc4\x8d\n_START_PARAGRAPH_\nReich je leta 1924 pri\xc4\x8del z objavami \xc4\x8dlankov, kjer je obravnaval ideje \xc2\xbborgasti\xc4\x8dne mo\xc4\x8di\xc2\xab. Gre za zmo\xc5\xbenost sprostitve \xc4\x8dustev iz mi\xc5\xa1ic in se pri tem izgubiti v orgazmu. Reich je trdil, da sta zdravje psihe in sposobnost ljubljenja pogojeni z orgasti\xc4\x8dno mo\xc4\x8djo, ki pa je potrebna za spro\xc5\xa1\xc4\x8danje spolnega nagona. Pri spolnih odnosih je po njegovem pojmovanju telesni stik bil drugotnega pomena \xe2\x80\x93 glavno naj bi bilo \xc4\x8dustveno do\xc5\xbeivetje in ne telesno. Njegova teorija \xc5\xbee od za\xc4\x8detka ni bila vzeta resno, kasneje pa dele\xc5\xbena celo posmeha.\n_START_SECTION_\nSex-pol gibanje\n_START_PARAGRAPH_\nJulija 1927 je bil Reich navzo\xc4\x8d med delavskimi protesti na Dunaju, v katerih je policija ubila 84 delavcev. Kot je napisal Reich sam, se je na tistem mestu prvi\xc4\x8d sre\xc4\x8dal s \xc4\x8dlovekovo iracionalnostjo in zato se je v znak dvoma proti sistemu pridru\xc5\xbeil Komunisti\xc4\x8dni stranki Avstrije. Zaradi dogodkov, ki jim je bil pri\xc4\x8da, je na Dunaju odprl \xc5\xa1est klinik za delavski razred, namenjenih svetovanju pri spolnem \xc5\xbeivljenju. _NEWLINE_Sex-pol ozna\xc4\x8duje nem\xc5\xa1ko dru\xc5\xbebo, ki sestoji iz delavske (proletarske) seksualne politike. Reich je v klinikah, ki so bile dobro podprte z osebjem, ki je bilo pacientom ves \xc4\x8das na voljo, ponujal kombinacijo psihoanaliti\xc4\x8dnega svetovanja, marksisti\xc4\x8dnih nasvetov in spodbujanja kontracepcije. Javnost je klinike zelo dobro sprejela.\n_START_SECTION_\nVegetoterapija\n_START_PARAGRAPH_\nOd leta 1930 naprej se Reich pri zdravljenju pacientov ni ve\xc4\x8d oziral na omejitve psihoanaliti\xc4\x8dnih restrikcij. Uvedel je tradicionalno, \xc5\xa1e danes uporabljeno metodo oziroma pristop zdravnika k pacientu: usedel se je ob na kav\xc4\x8du le\xc5\xbee\xc4\x8dega pacienta ter se z njim spontano pogovarjal. Opazil je, da se uspe\xc5\xa1no zdravljeni pacienti med obravnavo dotikajo telesa in se premikajo, je poizkusil komunicirati z uporabo telesnega dotika. Sle\xc4\x8dene paciente je masiral, da bi jih sprostil \xc2\xbb\xc5\xa1\xc4\x8dita osebnosti\xc2\xab. Upal je, da bo na ta na\xc4\x8din tudi vzbudil nekatera \xc4\x8dustva, ki bi lahko pomagala pri obravnavi. _NEWLINE_Metoda je nadomestila klasi\xc4\x8den pristop psihoanalitika k pacientu. Reich je svoje ravnanje utemeljil kot \xc5\xbeeljo, da ga bolniki dojemajo kot \xc4\x8dloveka. Masa\xc5\xbeo je Reich izvajal na specifi\xc4\x8den na\xc4\x8din: s palcem je pritisnil ob pacientovo \xc4\x8deljust, vrat, prsni ko\xc5\xa1 ali hrbet. Na ta na\xc4\x8din naj bi v zavest obravnavanega priklical prikrite spomine iz otro\xc5\xa1tva, ki so povzro\xc4\x8dali utesnjenost. O delovanju postopka se je Reich lahko prepri\xc4\x8dal preko telesnih gibov pacienta, ki so kazali zadovoljstvo. Tovrstne valove zadovoljstva je poimenoval \xc2\xbborgazmi\xc4\x8dni refleks\xc2\xab. _NEWLINE_Vzporedna cilja Reichovih terapij sta bila tako dosega orgazmi\xc4\x8dnega refleksa in sposobnost do\xc5\xbeivetja orgasti\xc4\x8dne mo\xc4\x8di, kar so skupaj nekateri psihoanalitiki poimenovali \xc2\xbborgazmoterapija\xc2\xab, sam Reich pa je imel o svojem na\xc4\x8dinu zdravljenja vi\xc5\xa1je mnenje.\n_START_SECTION_\nBioenergija\n_START_PARAGRAPH_\nV oktobru 1934 se je Reich na \xc5\xbeeljo profesorja  Haralda K. Schjelderupa iz Univerze v Oslu preselil na Norve\xc5\xa1ko. Reich je pet let predaval o analizi zna\xc4\x8daja in vegetoterapiji. V tem \xc4\x8dasu je posku\xc5\xa1al dokazati svojo teorijo o orgazmu s podro\xc4\x8dja biologije, pri \xc4\x8demer se je ukvarjal tudi s pojmovanjem libida \xe2\x80\x93 spolnega nagona. Zanimalo ga je predvsem, ali gre za elektri\xc4\x8dno ali kemi\xc4\x8dno substanco. Trdil je, da zami\xc5\xa1ljanje orgazma kot mehani\xc4\x8dne napetosti in sprostitve ne more pojasniti dejstva, da ga nekateri dojemajo kot u\xc5\xbeitek, drugi ne. \xc5\xbdelel je vedeti, kateri dopolnilni \xc4\x8dlen oziroma element mora biti prisoten, da se orgazem dojema kot u\xc5\xbeitek._NEWLINE_Na Reichovo delo v tem \xc4\x8dasu je vplival avstrijski specialist interne medicine Friedrich Kraus, ki je v delu Allgemeine und Spezielle Pathologie der Person (1926) napisal, da biolo\xc5\xa1ki sistem deluje kot izmeni\xc4\x8dno stikalo za elektriko. Lahko je ali vklju\xc4\x8deno ali izklju\xc4\x8deno, zato je Reich orgazem dojemal kot bioelektronski spro\xc5\xbeilec, kar je poimenoval \xc2\xbbformula orgazma\xc2\xab. Kasneje se je ukvarjal z bionskimi eksperimenti. V njih je prou\xc4\x8deval rast enoceli\xc4\x8darjev v razli\xc4\x8dnih okoljih \xe2\x80\x93 na travi, \xc5\xbeelezu, pesku in \xc5\xbeivalskih tkivih, ki jih je pred dodatkom \xc5\xbeivali zavrel in jim dodal kalij in \xc5\xbeelatin. Pred razvojem \xc5\xbeivih organizmov je v preparatih opazil vezikle, ki jih je poimenoval bioni \xe2\x80\x93 elementarna oblika \xc5\xbeivljenja, na pol poti med \xc5\xbeivljenjem in golim obstajanjem. _NEWLINE_Znanstveniki na Norve\xc5\xa1kem so se ostro odzvali na njegove trditve o bionih in so leta 1937 skupaj z norve\xc5\xa1kim tiskom, ki so ga predstavljali najuglednej\xc5\xa1i \xc4\x8dasniki, ustanovili kampanjo proti Reichu. Reichu je bilo znanstveno dokazano zmotno mi\xc5\xa1ljenje, kar pa je sam zavrnil. Kljub podpori norve\xc5\xa1ke vlade se je Reich odzval na povabilo \xc5\xa1ole The New School v New Yorku in se tako avgusta 1939 le nekaj dni pred za\xc4\x8detkom druge svetovne vojne preselil v ZDA.\n_START_SECTION_\nOrgonomija\n_START_PARAGRAPH_\nKmalu po prihodu v New York leta 1939 je Reich prvi\xc4\x8d predstavil biolo\xc5\xa1ko oziroma kozmi\xc4\x8dno energijo. Gre za raz\xc5\xa1iritev Freudove ideje o libidu, ki jo je poimenoval s terminom \xc2\xbborgonska energija\xc2\xab\xc2\xa0ali \xc2\xbborgonsko sevanje\xc2\xab. Reich je povedal, da je bil pri\xc4\x8da orgonom, ko je mi\xc5\xa1i injiciral bione ter drugi\xc4\x8d na nebu, ko je le-to opazoval z \xc2\xbborganoskopom\xc2\xab\xc2\xa0(v principu gre za teleskop). _NEWLINE_Med drugim je trdil, da so tudi polarni sij, rakave celice in klorofil v rastlinah napolnjeni z orgonom. Leta 1940 je pri\xc4\x8del graditi \xc2\xbborgonske akumulatorje\xc2\xab. \xc5\xa0lo je za izolirane Faradayeve kletke v velikosti \xc4\x8dloveka. Naprava je bila zgrajena iz vezanih plo\xc5\xa1\xc4\x8d, povezanih s kameno volno in plastjo \xc5\xbeeleza. V notranjosti je stal stol, na eni steni pa se je nahajalo majhno okno. Ker so bile plasti na steni te naprave zelo debele, naj bi po Reichovih besedah bila koncentracija orgona tri- do petkrat ve\xc4\x8dja od zraka. Pacienti so v akumulator sedli goli. _NEWLINE_Orgonski akumulator je Reich najprej testiral na mi\xc5\xa1ih z rakom, ki naj bi ga po njegovem mnenju naprava ozdravila. Kljub temu, da ni imel licence za opravljanje medicinskih dejavnosti, je leta 1941 pri\xc4\x8del poizkuse izvajati tudi na ljudeh, ki so trpeli za shizofrenijo ali razli\xc4\x8dnimi oblikami raka. V nekem primeru je zdravljenje prekinil, saj je pacient sli\xc5\xa1al govorice, da je Reich nepriseben. Kasneje so Reicha prijavili zaradi dela brez licence, Reich pa je bil zaradi tega u\xc5\xbealjen, saj je menil, da je razvil veli\xc4\x8dastno zdru\xc5\xbeeno teorijo o fizi\xc4\x8dnem in psihi\xc4\x8dnem zdravju.\n_START_SECTION_\nSodelovanje z Einsteinom\n_START_PARAGRAPH_\nKonec leta 1940 je Reich obiskal Alberta Einsteina, da bi mu predstavil svojo specifi\xc4\x8dno biolo\xc5\xa1ko u\xc4\x8dinkovito energijo, kot ji je sam rekel Reich. Einsteinu je zagotovil, da je energija primerna za uporabo v medicini pa tudi kot oro\xc5\xbeje. Einstein se je z njegovo teorijo delno strinjal, kar je Reicha opogumilo. _NEWLINE_Odlo\xc4\x8dil se je, da nadaljuje \xc5\xa1tudije, ki jih je predstavil Einsteinu in iz katerih je bilo razvidno, da je temperatura predmeta lahko povi\xc5\xa1ana brez o\xc4\x8ditnega dovajanja toplotnega vira, zaradi \xc4\x8desar naj bi orgon lahko bil tudi bomba. A kot je kmalu po za\xc4\x8detku Reichovih raziskav opazil Einstein, je bila to posledica temperaturne razlike v sobi in ne orgona, kot je trdil Reich._NEWLINE_Kljub prizadevanju, da bi Einsteinu dokazal zmoto, svoje teorije Reich ni dokazal. Einsteinu je v odgovor na zavrnitev teorije napisal 25 strani dolgo pismo, v katerem je opisal poskuse, s katerimi naj bi dokazal svoj prav. Reich je rezultate eksperimenta z orgonom objavil, \xc4\x8deprav se Einstein ni strinjal. Njegovo nestrinjanje je Reich pripisal komunisti\xc4\x8dnim zarotam in govoricam proti njem. _NEWLINE_Ko je direktorju New School leta 1941 poro\xc4\x8dal o svojih sposobnostih, da lahko ozdravi rakava obolenja, je bil Reich odpu\xc5\xa1\xc4\x8den zaradi neprimernih raziskav na ljudeh.\n_START_SECTION_\nOrgonon\n_START_PARAGRAPH_\nNovembra 1942 je Reich kupil farmo in pripadajo\xc4\x8do posest, kar je skupaj poimenoval Orgonon. \xc4\x8cez leta je farmo spremenil v laboratorij in kon\xc4\x8dno, leta 1948, v observatorij. Leta 1950 se je na posestvo dokon\xc4\x8dno preselil skupaj z dru\xc5\xbeino in se popolnoma posvetil \xc5\xa1tudiji orgona. Danes je hi\xc5\xa1a namenjena muzeju Wilhelma Reicha._NEWLINE_Aprila in maja 1947 je Reichov ugled strmo upadel, ko so novinarji \xc4\x8dasopisov Harper's in The New Republic objavili nekaj \xc4\x8dlankov, v katerih so novinarji Reicha predstavili kot du\xc5\xa1evnega bolnika, ki \xc2\xbbza spolno nezadovoljstvo krivi notranji nemir in raka\xc2\xab\xc2\xa0ter trdi, da je orgazem energija vesolja.\xc2\xab\xc2\xa0_NEWLINE_Leta 1954 so Reichu s sodno prepovedjo odvzeli vse orgonske akumulatorje in jih uni\xc4\x8dili, saj naj bi Reich bil prevarant, kar so sku\xc5\xa1ali dokazati tudi nekateri znanstveniki na Univerzi v Oregonu s prou\xc4\x8devanjem orgonskih akumulatorjih.\n_START_SECTION_\nLovljenje NLP-jev\n_START_PARAGRAPH_\nObsodba je slabo vplivala na Reichovo zdravstveno stanje, zaradi \xc4\x8desar je od leta 1954 dalje trdil, da planet napadajo \xc5\xa1tevilni neznani lete\xc4\x8di predmeti. Opazil naj bi jih v bli\xc5\xbeini Orgonona. S sinom Petrom sta cele no\xc4\x8di pre\xc5\xbeivela s teleskopom opazujo\xc4\x8d nebo. Reich je trdil, da je onesposobil \xc5\xa1tevilna nezemeljska bitja, ki naj bi jim izsesal energijo. V svojem delu Contact with Space (1956) je kasneje sin Peter predstavil celo teorijo, da je njegov o\xc4\x8de prihajal iz drugega planeta.\n_START_SECTION_\nZa\xc5\xbeig njegovih knjig\n_START_PARAGRAPH_\nJunija 1956 je bil izdan ukaz, da se uni\xc4\x8di \xc5\xa1e Reichova dela, ki so jih na sodi\xc5\xa1\xc4\x8du imenovali reklamni material. Do konca julija in avgusta je bilo uni\xc4\x8denih \xc5\xbee ve\xc4\x8dina akumulatorjev ter za\xc5\xbeganih \xc5\xa1est ton Reichovih del. Uni\xc4\x8dene so bile tudi knjige, nastale, preden se je Reich pri\xc4\x8del ukvarjati z orgonsko teorijo, vklju\xc4\x8dno z deli The Sexual Revolution, Character Analysis in The Mass Psychology of Fascism, ki veljajo za Reichova najpomembnej\xc5\xa1a dela. Gre za enega najhuj\xc5\xa1ih primerov cenzure v ZDA.\n_START_SECTION_\nReichova zapu\xc5\xa1\xc4\x8dina\n_START_PARAGRAPH_\nPo besedah psihoanalitika Richarda Sterba je bil Reich  v 20. letih dvajsetega stoletja odli\xc4\x8den zdravnik in u\xc4\x8ditelj. Vendar pa naj bi proti koncu dvajsetih zbolel, kar je mo\xc4\x8dno vplivalo tudi na njegov zna\xc4\x8daj. Pomembno je vplival na popularno kulturo, tudi po svoji smrti. _NEWLINE_Njegova dela so razdeljena na pre- in postpsihoti\xc4\x8dna, ve\xc4\x8dkrat deljena oziroma poimenovana dobra in slaba. S svojimi odkritji o zna\xc4\x8daju \xc4\x8dloveka je pomembno vplival na takratno svet raziskav. Iz vegetoterapije, katere utemeljitelj je Reich, se je razvila telesna psihoterapija. Tudi bioenergija je po\xc5\xbeela precej zanimanja pri psihoanalitikih. _NEWLINE_Njegove raziskave so vplivale na generacije intelektualcev, vklju\xc4\x8dno s Saulom Bellowom, Williamom Burroughsom in Normanom Mailerjem. Tudi njegovo napravo, orgonski akumulator, so za sprostitev uporabljali \xc5\xa1tevilne dobro poznane osebnosti Reichovega \xc4\x8dasa. Njegov dom, Orgonon, pa je postal nekak\xc5\xa1no romarsko sredi\xc5\xa1\xc4\x8de in simbol spolne svobode._NEWLINE_V znanosti so njegovo orgonsko teorijo \xc5\xbee v za\xc4\x8detku zavrnili, vendar pa so po letu 1960 za\xc4\x8deli ponovno objavljati nekatera njegova pomembnej\xc5\xa1a dela. Kljub temu da je bil kmalu po Reichovi smrti narejen sklep, da se njegovih raziskav ne jemlje resno, ker ne gre za legitimno vrsto znanosti, so se nekateri fiziki in Reichovi simpatizerji organizirali v skupine, kjer so prou\xc4\x8devali Reichova dela.  _NEWLINE_Leta 2012 je bil v Avstriji posnet biografski film o njem z naslovom Der Fall Wilhelm Reich. V filmu je predstavljen le zadnji del njegovega \xc5\xbeivljenja od 1939 do njegove smrti, prikazuje pa predvsem Reichovo sodelovanje s Freudom.\n_START_SECTION_\nDela, prevedena v sloven\xc5\xa1\xc4\x8dino\n_START_PARAGRAPH_\n\xe2\x80\xa2Sexpol, prevedeno 1984, Dobnikar, Mojca. Ljubljana\xc2\xa0: Republi\xc5\xa1ka konferenca ZSMS\xc2\xa0: Univerzitetna konferenca ZSMS, 1984. _NEWLINE__NEWLINE_\xe2\x80\xa2Poslu\xc5\xa1aj mali \xc4\x8dlovek, prevedeno 1986, Bohak, Janko. \xc4\x8clanek - sestavni del: Slovenian journal of psychotherapy ISSN: 1854-9373.- Letn. 7, \xc5\xa1t. 3/4 (2013), str. 215-234."